
Vass Tamás – egy elfelejtett marosvásárhelyi grafikusról

Dolgozatom tárgyául – amint már a cím is előrevetíti – Vass Tamás marosvásárhelyi grafikus munkásságának ismertetését és elemzését választottam. Neve legtöbb – nem csupán külföldi, de erdélyi, sőt marosvásárhelyi – olvasó számára egyaránt ismeretlenül cseng. De minek is tudható be ez a tény? Miért került neve oly hamar a feledés leple alá?
Vass Tamás (1942–1988) a marosvásárhelyi Zenei és Képzőművészeti Líceum, majd a kolozsvári Ion Andreescu Képzőművészeti Főiskola diákja volt, Barabás István, Nagy Pál, illetve Feszt László tanítványa. Önemésztő életmódja és korai halála ellenére gazdag életművet hagyott hátra: tusrajzok, linómetszetek, kőnyomatok, réz- és cinkkarcok, illetve ezek rokontechnikáival készült művek. Alkotásaiban a modern ember elmagányosodása, a hatalommal szembeni ellenállása és harca fogalmazódik meg, de ugyanakkor jelen vannak a líraibb hangvételű csendéletek és aktok is egyaránt. Életművét leginkább a sokalakos, látomásszerű drámai kompozíciók jellemzik, melyek magas színvonalú kiképzése a 20. századi erdélyi grafika egyik legjelesebb képviselőjévé emelik.
A Vass Tamás-munkák nagy része már a művész életében különböző tulajdonosokra talált és gyorsan szétszóródott. E tény jelentősen megnehezítette és lelassította a kutatás menetét. Számos grafika (főként a nagyobb lélegzetvételű alkotások) a művész barátainak, ismerőseinek tulajdonát képezi. Ezek mellett segítségül szolgált a munkák összegyűjtésében a Maros Megyei Múzeum Képtára is. Itt viszont csak a kommunista kánon előírásainak megfelelő műveket találtam, melyek állami megrendelésre készülhettek és a túlélést biztosították a művész számára a szocializmus évtizedeiben. Ezekből viszont – amint a grafikákon is olvashatjuk – nagyon kevés (1-3) példányszám készült. Ennél jóval több levonatot ismerünk a művész igazán nagy lélegzetvételű alkotásairól. A nyomtatott grafikákon kívül Vass Tamás tusrajzaival, vázlataival is találkozunk.
A grafikák mellett kutatásom másik alappilléreként a művész kéziratban fennmaradt naplójának töredéke szolgált forrásul. Ezek az 1981. május 15. és 1986. március 18. közötti a bejegyzések nem napi rendszerességgel történtek. Ám, ennek ellenére sok hasznos információt, utalást találunk Vass művészi tevékenységére, az alkotás folyamatára, a felmerülő nehézségekre. E személyes – mondhatni legszemélyesebb – írás szolgált alapul a művész személyiségének, gondolkodásmódjának és világnézetének megismerésében.



